Arena Nord i Frederikshavn bliver værtsby for kvindernes VM-slutrunde i håndbold.

Ovenpå håndboldherrenes VM-triumf i Sverige er nedtællingen til kvindernes VM-slutrunde til november, gået i gang. Slutrunden skal afholdes i Danmark, Norge og Sverige - og i Danmark bliver det i Herning og Frederikshavn, VM-kampene skal spilles. Det skriver Dansk Håndboldforbund, DHF, i en pressemeddelelse. Frederikshavn skulle have været værtsby under EM-slutrunden i 2020, men på grund af coronarestriktioner måtte den nordjyske by opgives i sidste øjeblik. Nu skulle det dog være sikkert og vist, at Arena Nord og resten af Frederikshavn bliver værtsby for en håndboldfest i verdensklasse. - Vi glæder os til at byde velkommen til alle, der elsker håndbold. Vi byder ind med godt værtsskab både i Arena Nord men også i detailhandlen, hoteller og andre steder. Her vil syde af håndboldfest, lover Birgit S. Hansen, borgmester i Frederikshavn Kommune i pressemeddelelsen. Vært i 2015 Arena Nord var sidst vært for en international slutrunde i 2015, hvor idrætscenteret lagde gulv til gruppekampe og en enkelt 1/8-finale inden den slutrunden, der kun blev holdt i Danmark, rykkede til Boxen i Herning. - Da Arena Nord blev indviet i 2005, var det vores store ønske, at vi kunne blive værtsby for sportsbegivenheder på øverste hylde. Vi var det sidst til VM i kvindehåndbold i 2015, og vi er så klar til igen at levere værtskab i verdensklasse. Byens mange hoteller bliver fyldte, mange frivillige bliver involveret, og nye fællesskaber omkring værtskabet vil blive etableret, udtaler direktør i Arena Nord Per Malmberg. Hele 37 kampe skal spilles i Arena Nord fra 29. november til 13 december.